text: Fire ud af fem vælgere har stemt
  05 juni 2019 kl. 17.30
  Med en time tilbage af valgdagen er valgdeltagelsen næsten den samme som i 2015, viser Ritzaus stikprøver.
  Stemmeprocenten ved folketingsvalget ligger en knivspids foran seneste valg.
  Det viser Ritzaus rundspørge til kommuner og valgsteder rundt omkring i landet.
  LIVE: Følg folketingsvalget minut for minut
  Klokken 19 havde 81,4 procent af vælgerne stemt ifølge en række stikprøver, der i alt dækker 407.000 stemmeberettigede vælgere. Opgørelsen er inklusive brevstemmer afgivet før valgdagen.
  Tallet ligger dermed kun en anelse højere end ved folketingsvalget i 2015, hvor 80,0 procent havde sat deres kryds ved samme tidspunkt.
  Tidligere på onsdagen var forskellen mellem 2019 og 2015 meget større, da mange vælgere har taget turen ned i stemmeboksen tidligere på dagen i år.
  Dels fordi valgstederne åbnede klokken 8 - en time tidligere end sidst. Og dels fordi valget i år falder på grundlovsdag, hvor mange har fri fra arbejde.
  I alt er der omkring 4,2 millioner stemmeberettigede vælgere til folketingsvalget 2019.
  De har indtil klokken 20 til at komme hen til deres valgsted. Stemmeboksene lukker derefter, når der ikke er flere i kø, der ønsker at stemme.
  De sidste mange år har valgdeltagelsen ved folketingsvalg svinget mellem 84 og 88 procent.
  I 2015 endte stemmeprocenten på 85,9 procent. Her faldt valget på en almindelig torsdag i juni.
  